b"\n_START_ARTICLE_\nTraducci\xc3\xb3 de programari al catal\xc3\xa0\n_START_PARAGRAPH_\nDes dels inicis de la distribuci\xc3\xb3 comercial de programari, la pres\xc3\xa8ncia del catal\xc3\xa0 als programes inform\xc3\xa0tics havia estat molt minsa._NEWLINE_El 1998, la Generalitat de Catalunya, per tal de donar un impuls al catal\xc3\xa0 cre\xc3\xa0 la llei de pol\xc3\xadtica ling\xc3\xbc\xc3\xadstica de dia 7 de gener d'aquell any, en qu\xc3\xa8 s'insta el govern a afavorir la producci\xc3\xb3 i comercialitzaci\xc3\xb3 de productes inform\xc3\xa0tics en catal\xc3\xa0. Arran d'aquesta llei, subvencion\xc3\xa0 amb 80 milions de pessetes Microsoft per tal de qu\xc3\xa8 tradu\xc3\xads el seu sistema operatiu Windows 98 al catal\xc3\xa0, una mesura que fou criticada per la comunitat catalana del programari lliure liderada per Softcatal\xc3\xa0 que ja havia iniciat la traducci\xc3\xb3 col\xc2\xb7laborativa de programari de codi obert. El 2001, el Termcat sign\xc3\xa0 un conveni de col\xc2\xb7laboraci\xc3\xb3 amb Softcatal\xc3\xa0 per prestar suport terminol\xc3\xb2gic a aquestes traduccions de programari._NEWLINE_Durant els primers anys del segle XXI, s'ha viscut un clar increment de la pres\xc3\xa8ncia del catal\xc3\xa0 als programes inform\xc3\xa0tics. Actualment, la major part dels sistemes operatius (tant el GNU/Linux, com el Windows com el Mac OS) tenen la majoria de funcions tradu\xc3\xafdes al catal\xc3\xa0. Pel que fa a dispositius m\xc3\xb2bils, tant Android com iOS tenen l'opci\xc3\xb3 del catal\xc3\xa0. El catal\xc3\xa0 tamb\xc3\xa9 \xc3\xa9s present a molts d'altres programes com ara paquets ofim\xc3\xa0tica (LibreOffice o Microsoft Office) i navegadors web (Mozilla Firefox o Microsoft Edge). Tamb\xc3\xa9 \xc3\xa9s present en aplicacions per a m\xc3\xb2bils com Twitter o Facebook."